Решение на Общия съд от 20 март 2024 г. — Grupo Morera & Vallejo и DSA/Комисия
(Дело T-519/14)1
(Държавни помощи – Помощ, предоставена от испанските органи в полза на някои обединения по икономически интереси (ОИИ) и на техните инвеститори – Система за данъчно облагане, приложима за някои споразумения за финансов лизинг за придобиването на плавателни съдове (испанска система „лизинг срещу данък“) – Решение, с което помощта се обявява за частично несъвместима с вътрешния пазар и се разпорежда нейното частично възстановяване – Частично отпадане на предмета на спора – Частична липса на основание за произнасяне по същество – Нова помощ – Възстановяване – Договорни клаузи, защитаващи получателите срещу възстановяването на държавна помощ, която е неправомерна и несъвместима с вътрешния пазар — Разпределяне на правомощията между Комисията и органите на държавите членки)
Език на производството: испански
Страни
Жалбоподатели: Grupo Morera & Vallejo, SL (Севиля, Испания), DSA, Defensa y Servicios del Asegurado, SA (Séville) (представители: E. Navarro Varona, P. Vidal Martínez, G. Canalejo Lasarte, J. López-Quiroga Teijero и A. Pérez Hernández, адвокати)
Ответник: Европейска комисия (представители: J. Carpi Badía и P. Němečková, подпомагани от M. Segura Catalán, адвокат)
Встъпили страни в подкрепа на жалбоподателите: Inmobiliaria Osuna, SL (Гранада, Испания), Tinar Olympic, SL (Мадрид, Испания) (представители: E. Navarro Varona, P. Vidal Martínez, G. Canalejo Lasarte, J. López-Quiroga Teijero и A. Pérez Hernández, адвокати)
Предмет
С жалбата си, подадена на основание член 263 ДФЕС, жалбоподателите искат да бъде отменено Решение 2014/200/ЕС на Комисията от 17 юли 2013 година относно Държавна помощ SA.21233 C/11 (ex NN/11, ex CP 137/06), приведена в действие от Испания — Система за данъчно облагане, приложима за някои споразумения за финансов лизинг, известна като испанска система „лизинг срещу данък“ (ОВ L 114, 2014 г., стр. 1).
Диспозитив
Липсва основание за произнасяне по същество по жалбата в частта ѝ, насочена срещу член 1 от Решение 2014/200/ЕС на Комисията от 17 юли 2013 година относно Държавна помощ SA.21233 C/11 (ex NN/11, ex CP 137/06), приведена в действие от Испания — Система за данъчно облагане, приложима за някои споразумения за финансов лизинг, известна като испанска система „лизинг срещу данък“, в частта, в която обединенията по икономически интерес и инвеститорите в тях са определени за единствените получатели на помощта, за която се отнася това решение, и член 4, параграф 1 от посоченото решение в частта, в която на Кралство Испания се разпорежда да събере обратно пълния размер на помощта, за която се отнася това решение, от инвеститорите в обединенията по икономически интерес, които са се ползвали от нея.
Отхвърля жалбата в останалата ѝ част.
Всяка страна понася направените от нея съдебни разноски.
____________
1     ОВ C 303, 8.9.2014 г.